b'\n_START_ARTICLE_\nVuorovaikutteinen televisio\n_START_PARAGRAPH_\nVuorovaikutteinen televisio on televisioj\xc3\xa4rjestelm\xc3\xa4, joka antaa katsojalle mahdollisuuden osallistua televisio-ohjelmien kulkuun. Sit\xc3\xa4 voidaan soveltaa muun muassa videoneuvottelussa._NEWLINE_Digi-tv:n luvattiin tuovan vuorovaikutteisen television, jossa katsoja pystyy ohjaamaan n\xc3\xa4yttelij\xc3\xb6it\xc3\xa4 ja valitsemaan ohjelmalle toivomansa juonen. Vuorovaikutteisuus oli tarkoitus toteuttaa, kun vuonna 1996 p\xc3\xa4\xc3\xa4t\xc3\xb6s l\xc3\xa4hetysten digitalisoimisesta valtioneuvostossa tehtiin. Vuorovaikutteisuus on kuitenkin j\xc3\xa4\xc3\xa4nyt vaatimattomaksi, eik\xc3\xa4 toimi ilman paluukanavaa. Vuorovaikutteisuus j\xc3\xa4i toteutumatta MHP-standardin mukaisten laitteiden puutteesta johtuen. Vuorovaikutteisuus vaatii nyky\xc3\xa4\xc3\xa4n matkapuhelimen kumppanikseen esimerkiksi \xc3\xa4\xc3\xa4nestysten toteuttamiseksi. Tarjolla on muun muassa chat-ohjelmia ja yksinkertaisia tv-pelej\xc3\xa4, joita pelataan SMS-viesteill\xc3\xa4. Vuorovaikutteisuus on merkinnyt my\xc3\xb6s rahankulua katsojille ja tuloja niin puhelinoperaattoreille kuin televisioyhti\xc3\xb6ille. Tulevaisuuden haasteita ovat mediakent\xc3\xa4n pirstaloituminen ja ohjelmien tekeminen yh\xc3\xa4 pienemmille katselijajoukoille sek\xc3\xa4 teknologiamurros, jossa televisiosta on sulautumassa matkapuhelimeen. T\xc3\xa4m\xc3\xa4 tarjoaa mahdollisuuden tuoda todelliset vuorovaikutteiset televisiopalvelut kaikille matkapuhelimen k\xc3\xa4ytt\xc3\xa4jille.\n_START_SECTION_\nVuorovaikutteisen television historiaa\n_START_PARAGRAPH_\nEnsimm\xc3\xa4iset vuorovaikutteiset televisiol\xc3\xa4hetykset toteutettiin 1950\xe2\x80\x93luvun lastenohjelmissa. Niiss\xc3\xa4 ohjelman juontaja saattoi piirt\xc3\xa4\xc3\xa4 kameran edess\xc3\xa4 sormellaan kuviota ja television \xc3\xa4\xc3\xa4ress\xc3\xa4 lapset piirt\xc3\xa4v\xc3\xa4t seuraten sormea. N\xc3\xa4in syntyi kuva, joka oli joka kodissa kuitenkin erilainen. Hugo oli vuorovaikutteinen peli, jota pelattiin puhelimen ja tietokoneen avulla 1990-luvulla. _NEWLINE_Perinteinen tv:n vuorovaikutteinen ohjelma on \xc3\xa4\xc3\xa4nestykset. N\xc3\xa4iss\xc3\xa4 vuorovaikutus ei ole suoraa, eik\xc3\xa4 valinnoilla ole katsojan kannalta yleens\xc3\xa4 suurta merkityst\xc3\xa4. \xc3\x84\xc3\xa4nestys voi koskea vaikkapa henkil\xc3\xb6n ulos\xc3\xa4\xc3\xa4nest\xc3\xa4mist\xc3\xa4. Vaalivalvojaiset perustuvat my\xc3\xb6s vuorovaikutukseen. Keskusteluohjelmissa ja chateiss\xc3\xa4 sis\xc3\xa4lt\xc3\xb6 voi olla katsojan tuottamaa teksti\xc3\xa4 ja \xc3\xa4\xc3\xa4nt\xc3\xa4. Televisiossa tekstiviesteill\xc3\xa4 pelattavassa strategiapeliss\xc3\xa4 n\xc3\xa4ytt\xc3\xb6laitteena on televisio ja vuorovaikutteisuuteen k\xc3\xa4ytet\xc3\xa4\xc3\xa4n matkapuhelinta ohjainlaitteena. Jos kyseess\xc3\xa4 on vain omassa televisiossa pelattava peli, kyseess\xc3\xa4 on tietokonepeli. Jos katsojat ja pelaajat voivat seurata toimintaa televisiol\xc3\xa4hetyksen avulla, on kyseess\xc3\xa4 vuorovaikutteinen televisiol\xc3\xa4hetys. _NEWLINE_Vuorovaikutteisia televisio-ohjelmia ja elokuvia on kokeiltu tekem\xc3\xa4ll\xc3\xa4 elokuviin erilaisia juonivaihtoehtoja, joista katsoja saa \xc3\xa4\xc3\xa4nest\xc3\xa4\xc3\xa4 mieleisens\xc3\xa4. Nykytekniikka ei kuitenkaan salli katsojien t\xc3\xa4ysin vapaasti ohjata tv-ohjelmien juonen kulkua. Ylen my\xc3\xb6h\xc3\xa4isohjelmistossa esitetty Akvaario (2000) perustui p\xc3\xa4\xc3\xa4henkil\xc3\xb6iden hyvin hitaasti muuttuvaan toimintaan katsojien \xc3\xa4\xc3\xa4nestyksen perusteella, samantapaisella logiikalla kuin Tamagotcheissa. Syd\xc3\xa4n kierroksella puolestaan reagoi katsojien tekstiviestisis\xc3\xa4lt\xc3\xb6\xc3\xb6n v\xc3\xa4litt\xc3\xb6m\xc3\xa4ll\xc3\xa4 dialogin muutoksella ja hitaammalla juonen varioinnilla.\n_START_SECTION_\nDigitaalisen television vuorovaikutteiset palvelut\n_START_PARAGRAPH_\nDigitaalisen television vuorovaikutteiset palvelut ovat viel\xc3\xa4 v\xc3\xa4h\xc3\xa4iset. Palveluvalikoiman odotetaan kuitenkin kasvavan nopeasti. T\xc3\xa4llaisia ratkaisuja ovat muun muassa erilaiset maksamisj\xc3\xa4rjestelm\xc3\xa4t, kauppapaikat, tapahtumien esittely ja lipunvarauspaikat. Vuorovaikutteisten kaupallisten palvelujen edellytyksen\xc3\xa4 on MHP-laitteet. Maksu-tv-palvelun tarjoajat on panostaneet tv-ohjelmien lis\xc3\xa4toimintoihin. Yleisradio Oy aloitti marraskuussa 2003 digitekstitelevisiopalvelunsa. Alkusyksyn 2003 kotimaisten laitteisto- ja sovellusjulkistusten j\xc3\xa4lkeen digitaalisen television kautta voidaan ladata musiikkitiedostoja, joita voidaan sitten tallentaa ja soittaa digisovittimella, sek\xc3\xa4 katsoa kamerapuhelinkuvia._NEWLINE_Digitaalinen televisio soveltaa my\xc3\xb6s alueellisten palvelujen tarjontaa. Tampereen sosiaali- ja terveystoimella on k\xc3\xa4ynniss\xc3\xa4 Odotushuoneesta olohuoneeksi -kokonaisuus, jossa kehitet\xc3\xa4\xc3\xa4n muun muassa terveystoimen ajanvarauspalvelua sek\xc3\xa4 digitaalisen television hy\xc3\xb6dynt\xc3\xa4mist\xc3\xa4 rutiinikontrollik\xc3\xa4yntien ja l\xc3\xa4\xc3\xa4kityksen seurannassa (Ikaalisten terveyskeskuksessa). YIT:n informaatiokanava puolestaan mahdollistaa taloyhti\xc3\xb6ille oman televisiokanavan yhteisantenniverkossa. Kanavalla voidaan v\xc3\xa4litt\xc3\xa4\xc3\xa4 asukkaille heit\xc3\xa4 koskevaa tietoa. _NEWLINE_Nykyiset television vuorovaikutteiset palvelut pohjautuvat yksisuuntaiseen l\xc3\xa4hetysverkkoon ja paluukanavaan, joka on tavallisesti tekstiviesti tai puhelinsoitto. Digi-tv:n uskottiin alun perin korvaavan tietokoneen joka kodin tietokeskuksena. Digi-tv:hen asetetut vuorovaikutuksen odotukset eiv\xc3\xa4t ole kuitenkaan viel\xc3\xa4 toteutuneet. Digi-tv:n maksupalvelut tai elektroninen ohjelmaopas ja superteksti-tv j\xc3\xa4\xc3\xa4v\xc3\xa4t viel\xc3\xa4 kovin yksisuuntaisiksi.\n_START_SECTION_\nTelevisio-ohjelmia internetiss\xc3\xa4\n_START_PARAGRAPH_\nInternetin kautta v\xc3\xa4litett\xc3\xa4v\xc3\xa4 IPTV tuo sen, mink\xc3\xa4 digi-tv lupasi, mutta j\xc3\xa4tti toteuttamatta: aidon kaksisuuntaisen yhteyden ja palvelut, ja mahdollisuuden parempilaatuiseen kuvaan. DVB-IPTV on internet-protokollan k\xc3\xa4ytt\xc3\xb6\xc3\xb6n perustuva teknologia niin ohjelman jakelussa kuin paluukanavassakin. Tekniikka hy\xc3\xb6dynt\xc3\xa4\xc3\xa4 IP-sovitinta, joka vastaanottaa IP-verkkoon pakatun l\xc3\xa4hetteen ja siirt\xc3\xa4\xc3\xa4 sen tv:lle. IPTV on aina kaksisuuntainen, mik\xc3\xa4 mahdollistaa my\xc3\xb6s sovittimeen integroidun Internet-selaimen k\xc3\xa4yt\xc3\xb6n TV-ruudulta. My\xc3\xb6s kaapeli-tv-linjalla on mahdollista k\xc3\xa4ytt\xc3\xa4\xc3\xa4 IPTV:t\xc3\xa4, koska siin\xc3\xa4 on saatavilla valmiiksi riitt\xc3\xa4v\xc3\xa4n nopea kaista vastaanottajalle ja sen paluukanava voidaan toteuttaa normaalin ADSL-liittym\xc3\xa4n kautta. Toimiakseen IPTV vaatii v\xc3\xa4hint\xc3\xa4\xc3\xa4n kahdeksan megabitin laajakaistayhteyden, mutta silloin v\xc3\xa4littyy vain nykytasoinen televisiokuva. Ter\xc3\xa4v\xc3\xa4piirto-tv vaatii yleens\xc3\xa4 10\xe2\x80\x9320 megabitti\xc3\xa4. Kupariyhteydell\xc3\xa4 on parhaimmillaan saavutettavissa 26 megabitin yhteys. L\xc3\xa4hivuosina kuitenkin ter\xc3\xa4v\xc3\xa4piirto ja tilausvideo levitt\xc3\xa4v\xc3\xa4t IPTV:t\xc3\xa4.\n_START_SECTION_\nCell TV\n_START_PARAGRAPH_\nUusi IBM:n, Sonyn ja Toshiban kehitt\xc3\xa4m\xc3\xa4n Cell-suorittimen pohjalle rakennettu ter\xc3\xa4v\xc3\xa4piirton\xc3\xa4ytt\xc3\xb6tekniikka Cell Tv soveltuu erityisen hyvin vuorovaikutteisten ohjelmien toteuttamiseen. Sony k\xc3\xa4ytt\xc3\xa4\xc3\xa4 jo tekniikkaa PlayStation 3 -pelikonsolissa ja IBM muun muassa teollisuuden visualisointisovellutuksissa. Uusi tekniikka mahdollistaa muun muassa useiden kanavien ajamisen samassa n\xc3\xa4yt\xc3\xb6ss\xc3\xa4, l\xc3\xa4hetyksess\xc3\xa4 k\xc3\xa4ytetyst\xc3\xa4 kuvaresoluutiosta riippumatta. N\xc3\xa4ytt\xc3\xb6tekniikka on ohjelmoitavaa, ja laitteen suorituskyky\xc3\xa4 voidaan parantaa tekniikan kehittyess\xc3\xa4. My\xc3\xb6s laitteen ominaisuuksia ja uusia palveluja, kuten vuorovaikutteisuutta, voidaan ohjelmallisesti my\xc3\xb6hemmin lis\xc3\xa4t\xc3\xa4. N\xc3\xa4in laite voidaan ottaa k\xc3\xa4ytt\xc3\xb6\xc3\xb6n, vaikka tuleva tekniikka ei olisi viel\xc3\xa4 valmis, kuten tilanne vuonna 2009 on. Ensimm\xc3\xa4iset Toshiban valmistamat Cell Tv -tekniikkaan perustuvat multimedian\xc3\xa4yt\xc3\xb6t tulivat markkinoille syksyll\xc3\xa4 2009.\n_START_SECTION_\nTulevaisuuden n\xc3\xa4kymi\xc3\xa4\n_START_PARAGRAPH_\nAito vuorovaikutteinen televisio toteutuu, kun televisioj\xc3\xa4rjestelm\xc3\xa4 pystyy tuottamaan vuorovaikutteisia ohjelmia ilman ulkoisia lis\xc3\xa4laitteita, kuten matkapuhelimia.  Vuorovaikutteinen televisio voisi synty\xc3\xa4 tietokoneen, television ja matkapuhelimen avulla. Ne sulautuisivat yhteen muodostaen kodin viihdekeskuksen, joka toisi interaktiivisuuden televisioon. Nyt n\xc3\xa4ytt\xc3\xa4\xc3\xa4 kuitenkin silt\xc3\xa4, ett\xc3\xa4 olohuoneen nurkasta televisio on muuttumassa kannettavaksi laitteeksi. Mobiiliin viihdematkapuhelimeen voi jo ladata elokuvia yht\xc3\xa4 helposti kuin musiikkia. T\xc3\xa4llainen laite on muun muassa Applen iPhone.'